SIRI เปิดบ้านเดี่ยว 2 โครงการ มูลค่ารวม 2.8 พันลบ. รับดีมานด์ปลายปีพุ่ง
SIRI เปิดบ้านเดี่ยว 2 โครงการ มูลค่ารวม 2.8 พันลบ. รับดีมานด์ปลายปีพุ่ง
9 พ.ย. 2558

นายเมธา อังวัฒนพานิช รองกรรมการผู้จัดการอาวุโส สายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI เปิดเผยว่า บริษัทเตรียมเปิดตัวบ้านเดี่ยว 2 โครงการ คือ “คณาสิริ วงแหวน–ลำลูกกา” มูลค่าโครงการ 1,600 ล้านบาท และโครงการบ้านเดี่ยวที่โคราช ภายใต้แบรนด์ สราญสิริ ในชื่อโครงการ “สราญสิริ โคราช” มูลค่าโครงการ 1,200 ล้านบาท เพื่อตอบสนองความต้องการของลูกค้าในภาคอีสานหรือภาคตะวันออกเฉียงเหนือ
ทั้งนี้ บริษัทมองว่าในช่วงปลายปีนี้จนถึงกลางปี 59 เนื่องด้วยปัจจัยบวกจากมาตรการกระตุ้นอสังหาฯ ที่ต้องการให้คนที่มีรายได้ปานกลางมีบ้านหลังแรก ดังนั้นเพื่อตอบรับกับอุปสงค์ นอกจากนี้บริษัทยังได้จัดมาตรการ เดอะกู๊ดไลฟ์ ให้ลูกค้าได้รับผลประโยชน์เพิ่มจากมาตรการอสังหาฯ ของรัฐ มูลค่าสูงสุด 3 แสนบาท ตั้งแต่วันนี้จนถึง 28 เมษายนนี้ด้วย
สำหรับในช่วงครึ่งปีหลังจนถึงไตรมาส 4 ซึ่งเป็นโค้งสุดท้ายของปีนี้ อุปสงค์ตลาดที่อยู่อาศัยแนวราบขยายตัวได้ดี เนื่องจากการเร่งลงทุนพัฒนาโครงการพื้นฐานของภาครัฐ และมาตรการอสังหาริมทรัพย์ที่ช่วยกระตุ้นการตัดสินใจซื้อของผู้บริโภคมากขึ้น จึงทำให้อุปสงค์แนวราบโดยรวมเพิ่มขึ้น 38% จากช่วงเดียวกันของปีก่อน โดยอุปสงค์บ้านเดี่ยวเพิ่มขึ้นจาก 5,548 ยูนิต มาอยู่ที่ 7,630 ยูนิต เพิ่มขึ้น 2,082 ยูนิต และอุปสงค์ทาวน์เฮาส์เพิ่มขึ้นจาก 8,686 ยูนิต มาอยู่ที่ 12,002 ยูนิต เพิ่มขึ้น 3,316 ยูนิต
ดังนั้น เป็นผลให้โครงการของแสนสิริได้รับการตอบรับที่ดี จนสามารถปิดการขายถึง 3 โครงการทั้งกรุงเทพฯ และต่างจังหวัด ได้แก่ บ้านเดี่ยวในระดับไฮเอนด์ “นาราสิริ ไฮด์อเวย์” ราคาเริ่มต้น 13 ล้านบาท โครงการทาวน์เฮาส์ “ทาวน์อเวนิว ไทม์ ท่าข้าม 16″ ราคาเริ่มต้น  3.19 ล้านบาท และทาวน์เฮาส์ “ฮาบิทาวน์ เกาะแก้ว ภูเก็ต” ราคาเริ่มต้น 2.59 ล้านบาท รวมมูลค่า 3 โครงการเกือบ 2,000 ล้านบาท